KLASA: 550-01/21-01/22

URBROJ: 2140/01-02-21-1

Krapina, 26. travnja 2021.

Temeljem članka 32. Statuta Krapinsko-zagorske županije (Službeni glasnik Krapinsko-zagorske županije, broj: 13/01, 5/06, 14/09, 11/13, 13/18, 5/20, 10/21 i 15/21-pročišćeni tekst) dana 26. travnja 2021. godine župan Krapinsko-zagorske županije objavljuje

**JAVNI POZIV ZA PRIJAVU KANDIDATA/KINJA ZA DODJELU ŽUPANIJSKIH PRIZNANJA “VOLONTER/KA GODINE” I „VOLONTERSKA AKCIJA GODINE“**

**ZA 2020. GODINU**

I. PREDMET JAVNOG POZIVA

Županijsko priznanje “VOLONTER/KA GODINE” i „VOLONTERSKA AKCIJA GODINE“ su godišnja priznanja koje dodjeljuje Krapinsko-zagorska županija u suradnji s Volonterskim centrom VolontirAJMO za volonterski doprinos kojim volonteri/ke i volonterske akcije doprinose sljedećim ciljevima:

* poboljšanju kvalitete života osobe/a, skupine/a osoba ili općoj dobrobiti
* aktivnom uključivanju osobe/a ili skupine/a u društvena zbivanja
* razvoju humanijeg društva i volonterstva.

II. KATEGORIJE ŽUPANIJSKIH PRIZNANJA

Županijska priznanja “VOLONTER/KA GODINE” i „VOLONTERSKA AKCIJA GODINE“ dodjeljuju se u sljedećim kategorijama:

1. Županijsko priznanje „VOLONTER/KA GODINE” u kategoriji mladi volonteri/ke

(15 - 30 godina),

2. Županijsko priznanje „VOLONTER/KA GODINE” u kategoriji odrasli volonteri/ke

(31+ godina)

3. Županijsko priznanje „VOLONTER/KA GODINE” u kategoriji volonteri/ke koji imaju

prebivalište izvan Krapinsko-zagorske županije

(15+ godina)

4. Županijsko priznanje „VOLONTERSKA AKCIJA GODINE“.

III. OPĆI UVJETI I SADRŽAJ PRIJAVE NA JAVNI POZIV

Prijedlog kandidata/kinja odnosno akcije za dodjelu Županijskog priznanja “VOLONTER/KA GODINE” i “VOLONTERSKA AKCIJA GODINE“ mogu podnijeti:

* organizatori volontiranja u smislu članka 7. Zakona o volonterstvu (Narodne novine, broj 58/07 i 22/13) (udruga, zaklada, fundacija, sindikat, vjerska zajednica, javna ustanova, turistička zajednica, državno tijelo i tijelo lokalne i područne (regionalne) samouprave) sa sjedištem na području Krapinsko-zagorske županije
* korisnici organiziranog volontiranja (fizičke ili pravne osobe koje primaju usluge volontiranja).

Organizatori i korisnici organiziranog volontiranja, kao predlagatelji, mogu podnijeti najviše dvije (2) prijave za svaku od kategorija.

U kategorijama volontera/ki godine predložena može biti svaka fizička osoba koja:

* obavlja volonterske aktivnosti sukladno odredbama Zakona o volonterstvu
* ima navršenih 15 godina i više
* volontirala je u organizacijama koje su definirane Zakonom o volonterstvu kao organizatori volontiranja (udruge, zaklade, fundacije, sindikati, vjerske zajednice, javne ustanove, turističke zajednice, državna tijela i tijela lokalne i područne (regionalne) samouprave), a koje imaju sjedište na području Krapinsko-zagorske županije
* u 2020. godini ima evidentiranih najmanje 40 volonterskih sati u organizacijama na području Krapinsko-zagorske županije koje su definirane Zakonom o volonterstvu kao organizatori volontiranja.

U kategoriji volonterske akcije godine predložena volonterska akcija može biti svaka akcija koja:

- prikazuje konkretne volonterske akcije/aktivnosti i promovira volonterstvo

- uključuje građane/ke u aktivnosti od općeg dobra za zajednicu

- potiče lokalni razvoj na području Krapinsko-zagorske županije

- je završila tijekom 2020. godine, bez obzira na datum početka.

Prijava za županijsko priznanje „VOLONTER/KA GODINE“ mora sadržavati sljedeću dokumentaciju:

1. Obrazac za prijavu kandidata/kandidatkinje za Županijsko priznanje “VOLONTER/KA GODINE” – ispunjen i potpisan, te ovjeren pečatom ako je prijavitelj pravna osoba, uz pripadajuću Suglasnost za prijavu – potpisanu
2. Najmanje jednu pisanu preporuku organizatora volontiranja kod kojeg je kandidat/kinja provodio/la volonterske aktivnosti
3. Presliku volonterske knjižice ili druge potvrde o volontiranju
4. Fotografije kandidata/kinje – najmanje dvije (2) fotografije (koristiti će se isključivo za potrebe elektronskog glasovanja)
5. Obrazac Izvješća o volontiranju za pravne osobe prijavitelje za 2020. godinu – potpisan i ovjeren.

Dodatna dokumentacija koja može biti priložena uz prijavu, a koja govori o volonterskim aktivnostima i profilu kandidata/kinje je sljedeća:

1. Potvrde o dodatnoj edukaciji volontera/ke (preslika edukacija upisanih u volontersku knjižicu ili preslika potvrda o završenoj edukaciji volontera/ke kandidata/kinje)
2. Ostala priznanja volontera.

Prijava za Županijsko priznanje „VOLONTERSKA AKCIJA GODINE“ mora sadržavati sljedeću dokumentaciju:

1. Obrazac za prijavu volonterske akcije za Županijsko priznanje “VOLONTERSKA AKCIJA GODINE” – ­ ispunjen, potpisan i ovjeren, uz pripadajuću Privolu za prijavu – potpisanu
2. Fotografije volonterske akcije – najmanje dvije (2) fotografije (koristiti će se isključivo za potrebe elektronskog glasovanja)
3. Druge materijale koji potvrđuju volontersku akciju (fotografije, novinski članci, poveznice, tiskovni materijal i sl.), koristiti će se isključivo za potrebe elektronskog glasovanja
4. Obrazac Izvješća o volontiranju za pravne osobe prijavitelje za 2020. godinu – potpisan i ovjeren.

Ukoliko prijava, po ocjeni Povjerenstva, sadrži manje nedostatke, Povjerenstvo može u određenom roku zatražiti dopunu dokumentacije ili dodatna pojašnjenja. Za prijavitelje koji na zahtjev Povjerenstva u zadanom roku dostave traženo, smatrati će se da su podnijeli potpunu prijavu.

IV. NAČIN PRIJAVE

Prijava kandidata/kinje odnosno akcije podnosi se na propisanom obrascu i mora sadržavati potpunu dokumentaciju koja je navedena u točci III. Javnog poziva.

Nepravovremene prijave neće se razmatrati.

Obrasci za prijavu dostupni su na mrežnoj stranici Krapinsko-zagorske županije, [*www.kzz.hr*](http://www.kzz.hr/) pod rubrikom *Natječaji i javni pozivi*.

Obrasci za prijavu mogu se preuzeti i u pisanom obliku u Upravnom odjelu za zdravstvo, socijalnu politiku, branitelje, civilno društvo i mlade Krapinsko-zagorske županije u Krapini, Magistratska ulica 1 i u Mreži udruga Zagor, u Zaboku, Trg sv. Jelene 6.

V. ROK I MJESTO PODNOŠENJA PRIJAVE

Rok za podnošenje prijave na ovaj Javni poziv je 31. svibnja 2021. godine.

Prijave se dostavljaju na propisanim obrascima putem pošte, kurirske službe ili osobnom predajom u pisarnicu Krapinsko-zagorske županije, a mogu se dostaviti i elektronskom poštom.

Prijave poštom šalju se preporučenom pošiljkom u zatvorenoj omotnici na adresu:

|  |
| --- |
| Krapinsko-zagorska županija  Upravni odjel za zdravstvo, socijalnu politiku, branitelje, civilno društvo i mlade  Magistratska 1  49 000 Krapina  s naznakom na omotnici:  ***“Javni poziv za dodjelu Županijskih priznanja “VOLONTER/KA GODINE” i „VOLONTERSKA AKCIJA GODINA“ za 2021. godinu – ne otvarati”*** |

Ukoliko se prijava dostavlja elektronskom poštom, dostavljenu dokumentaciju moraju činiti skenirani izvornici s jasnim vlastoručnim potpisom fizičke osobe predlagatelja, odnosno osobe ovlaštene za zastupanje predlagatelja pravne osobe i pečatom.

Prijava elektronskom poštom dostavlja se na adresu [*volontiranje*@*kzz.hr*](mailto:volontiranje@kzz.hr), s istom naznakom u predmetu elektronske pošte kao i na omotnici.

Prijave koje se predaju redovitom ili elektronskom poštom trebaju biti predane najkasnije zadnjeg datuma za zaprimanje prijava do 24:00 sata.

Prijava koje se dostavljaju osobno ili putem dostavljača, treba biti predana u pisarnicu Krapinsko-zagorske županije, Magistratska 1, Krapina (soba 2.), najkasnije zadnjeg dana roka za prijavu do 14:30 sati.

VI. POSTUPAK I KRITERIJI ODABIRA

Župan Krapinsko-zagorske županije će imenovati Povjerenstvo za dodjelu Županijskih priznanja “VOLONTER/KA GODINE” i „VOLONTERSKA AKCIJA GODINE“ (u daljnjem tekstu: Povjerenstvo) čiji će članovi/ce biti imenovani/e iz redova relevantnih dionika za razvoj volonterstva na području Krapinsko-zagorske županije.

Postupak odlučivanja o dobitniku Županijskog priznanja “VOLONTER/KA GODINE” i „VOLONTERSKA AKCIJA GODINE“ odvija se u dva kruga.

U prvom krugu Povjerenstvo odlučuje o prijavljenim kandidatima/kinjama i akcijama koji/e prolaze u drugi – uži krug izbora.

Povjerenstvo će odluku o prolasku kandidata/kinje i akcije u uži krug izbora donijeti sukladno slijedećim kriterijima:

* trajanje i učestalost volontiranja
* samoinicijativnost i posvećenost pri obavljanju volonterskih aktivnosti
* doprinos kandidata/kinje ili akcije široj zajednici kao rezultat obavljanja volonterskih aktivnosti
* specifičnosti u volonterskim aktivnostima predložene/og kandidata/kinje ili akcije koje ga/ju razlikuju od drugih kandidata/kinja/akcija.

Kandidati/kinje i akcije koji uđu u uži krug izbora (finalisti izbora), biti će predstavljeni javnosti putem mrežne stranice Krapinsko-zagorske županije, [www.kzz.hr](http://www.kzz.hr/), te drugih društvenih i medijskih kanala.

U užem krugu izbora građani putem mrežne stranice [www.kzz.hr](http://www.kzz.hr/) elektronskim putem glasaju za kandidata/kinja/akciju po svom izboru.

Župan donosi konačnu Odluku o dodijeli Županijskog priznanja “VOLONTER/KA GODINE” I „VOLONTERSKA AKCIJA GODINE“ kandidatu/kinji i akciji koja u užem krugu izbora ostvari najveći broj glasova u svojoj kategoriji.

VII. OBJAVA REZULTATA

Odluka u prvom krugu bit će donesena od strane Povjerenstva do 15. lipnja 2021. godine, kada će biti objavljena imena kandidata/kinja/akcija koji su ušli u uži krug izbora. Uži krug izbora bit će otvoren do 30. lipnja 2021. godine, nakon čega će biti utvrđeni/e dobitnici/ce priznanja prema glasovima građana.

Odluka o dodijeli Županijskih priznanja “VOLONTER/KA GODINE” i „VOLONTERSKA AKCIJA GODINE“ bit će objavljena na mrežnoj stranici Krapinsko-zagorske županije, [www.kzz.hr](http://www.kzz.hr/).

Županijska priznanja “VOLONTER/KA GODINE” i „VOLONTERSKA AKCIJA GODINE“ bit će uručena dobitnicima na svečanom događaju po završetku Javnog poziva.

VIII. PITANJA VEZANA UZ PRIJAVU

Sva pitanja vezana uz prijavu na ovaj Javni poziv mogu se postaviti isključivo elektroničkim putem, slanjem upita na adresu [*volontiranje*@*kzz.hr*](mailto:volontiranje@kzz.hr)najkasnije do 23. svibnja 2021. godine.

Odgovori na pojedine upite u najkraćem mogućem roku poslati će se izravno na adrese elektronske pošte onih koji su pitanja postavili, a odgovori na najčešće postavljena pitanja objavit će se na mrežnoj stranici Krapinsko-zagorske županije [www.kzz.hr](http://www.kzz.hr/).

**ŽUPAN**

**Željko Kolar**

**Dostaviti:**

1. Upravni odjel za zdravstvo, socijalnu politiku, branitelje, civilno društvo i mlade,

2. Upravni odjel za opće i zajedničke poslove,

za objavu na mrežnoj stranici Krapinsko-zagorske županije,

3. Za Zbirku isprava,

4. Pismohrana.